Վրաստանի գյուղատնտեսական համալսարան

Վրաստանի գյուղատնտեսական համալսարան (), վրացական մասնավոր բուհ, որը հիմնադրվել է 1929 թվականին, Վրաստանի միակ գյուղատնտեսական բուհն է։

Համարվում է Վրաստանի արագ զարգացող բարձրագույն ուսումնական հաստատություններից մեկը։ 2018 թվականին ընդունվածների միջին բալերով համալսարանն զբաղեցրել է երկրորդ տեղը Վրաստանի մոտ 60 համալսարանների մեջ։ Գյուղատնտեսական համալսարանի գործընկերն են հանդիսանում Եվրոպայի, Ամերիկայի և Ասիայի շուրջ 13 համալսարաններ, ինչը թույլ է տալիս ուսանողներին մասնակցել միջբուհական փոխանակման ծրագրերին։ Համալսարանում կրթությունն իրականցվում է բակալավրական, մագիստրոսական և դոկտորական ծրագրերով։

2015 թվականի դրությամբ Վրաստանի ամենահայտնի տասը բուհերի ցանկում չորրորդն է։

Համալսարանի կազմում կա երեք ֆակուլտետ՝
 ագրարային և բնական գիտությունների ֆակուլտետ,
 ինժեներա-տեխնոլոգիական ֆակուլտետ,
 բիզնես-կառավարչական ֆակուլտետ։
Հասցեն՝ Վրաստան, 0131, Թբիլիսի, Դավիթ Աղմաշենեբելու ծառուղի, 240։

Պատմություն 
1917 թվականին Պոլիտեխնիկական ինստիտուտի գյուղատնտեսական բաժանմունքում աշխատել է երկու ֆակուլտետ՝ գյուղատնտեսական և անտառնտեսային։ 1919 թվականին Պետական համալսարանում բացվել է գյուղատնտեսական ֆակուլտետ, որի հիման վրա 1921 թվականին ձևավորվել է գյուղատնտեսագիտության ֆակուլտետը։

1929 թվականին Թբիլիսիի պետական համալսարանի գյուղատնտեսագիտության ֆակուլտետի հիմքի վրա ստեղծվել է Վրաստանի գյուղատնտեսական համալսարանը։

1932 թվականին Գյուղատնտեսական համալսարանում առանձնացվել է կենդանաբանական ֆակուլտետը և դրա բազայի վրա ստեղծվել է Անասնաբուժական կենդանաբուծական ինստիտուտը, որը 1959 թվականին հանձնվել է Վրաստանի անասնաբուժական հետազոտությունների ինստիտուտին և ստացել է Կենդանաբուծական-անասնաբուժական ուսումնահետազոտական ինստիտուտ անվանումը։

1970 թվականի դրությամբ Գյուղատնտեսական համալսարանում գործել են հետևյալ ֆակուլտետները՝ գյուղատնտեսագիտական, պտղաբուծության, խաղողագործության և գյուղատնտեսական մթերքների տեխնոլոգիաների, շերամապահության, տնտեսագիտական, անտառտնտեսության, գյուղատնտեսության մեխանիզացիայի և էլեկտրիֆիկացիայի, հեռակա և գյուղատնտեսության մասնագետների որակավորման բարձրացման ֆակուլտետ։

1999 թվականին բուհն ստացել է Վրաստանի պետական կենդանաբանական և անասնաբուժական ակադեմիա անվանումը։ 2003 թվականին կոչվել է Վրաստանի պետական կենդանբանական-անասնաբուժական համալսարան։ Հետագայում այնտեղ է ներառվել Բաթումի համալսարանի գյուղատնտեսական ֆակուլտետի մի մասը, ինչպես նաև տեղական հիմնարկություններ և ինքնուրույն բաժանմունքներ, որից հետո 2011 թվականից սկսել է կոչվել Վրաստանի գյուղատնտեսական համալսարան։

1946 թվականին Վրաստանի գյուղատնտեսական համալսարանը պարգևատրվել է Աշխատանքային կարմիր դրոշի շքանշանով, ինչին արժանացել են ԽՍՀՄ որոշ բուհեր։

2016 թվականի օգոստոսից բուհի ռեկտորն է Վախթանգ (Վաթո) Լեժավան։

Ծանոթագրություններ

Գրականություն 
 Грузинскому зоотехническо-ветеринарному учебно-исследовательскому институту 50 лет. Тбилиси : Сабчота Сакартвело, 1983.

Արտաքին հղումներ 
 Պաշտոնական կայք

Վրաստանի համալսարաններ
1929 հիմնադրումներ Վրաստանում
1929 հիմնադրված կրթական հաստատություններ
1929 հիմնադրումներ
Աշխատանքային կարմիր դրոշի շքանշանով պարգևատրված կազմակերպություններ
Կրթությունը Թբիլիսիում